送毛擇民
作者：廖剛
朝代：宋

paragraphs: 霧纏曉色風冷冷，滄波漾縠旌旗明。
畫舩疊皷不可挽，一城攘攘心爲傾。
城中老人爲余語，我公道來能幾許。
朝家借不恤吾人，以我公歸欲焉處。
惟公立德清而通，惟公御下嚴而容。
文章光彩瑩萬古，二十八宿羅心胸。
高標不受俗塵涴，唾手功名猶坎軻。
恩深謾結千里愁，見晚端聞九重賀。
官僚有士轅下駒，感激剪拂銘肌膚。
瑤池一夕看奔逸，惆悵未易追亨途。
雲龍風虎倐際會，回首可須論治最。
要將椽筆壓西清，不負聲名燕許大。